(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 134

It-Tlieta 05 ta' Ġunju, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 134

It-Tlieta 05 ta' Ġunju, 2012

Il-Kumitat iltaqa' fil-Palazz, il-Belt Valletta, fis-07:40 p.m.

Il-Minuti tal-Laqgħa Nru. 132 li saret nhar it-Tlieta, 22 ta' Mejju 2012, ġew ikkonfermati.

Il-Minuti tal-Laqgħa Nru. 133 li saret nhar it-Tlieta, 29 ta' Mejju 2012, ġew ikkonfermati.

DISKUSSJONI U APPROVAZZJONI TAL-GĦAXAR RAPPORT TAL-KUMITAT dwar l-Affarijiet Soċjali intitolat "Vjolenza Domestika" - Kontinwazzjoni

THE CHAIRMAN (Onor. Edwin Vassallo): Ngħaddu għad-diskussjoni tal-lum fejn se napprovaw l-għaxar rapport tal-Kumitat dwar l-Affarijiet Soċjali intitolat "Vjolenza Domestika".

Mela se nkompli naqra minn paġna 10 tad-dokument oriġinali:

"Il-Kummissjoni dwar il-Vjolenza Domestika kienet għamlet kuntatt mal-Gender Issues Committee tal-Università ta' Malta sabiex isir kuntatt ma' fakultajiet li jistgħu jmissu mal-vjolenza domestika, bħalma huma dawk tal-liġi, tal-mediċina, u tas-social work, biex dawn jinkludu l-vjolenza domestika bħala parti mill-kurrikulu tagħhom."

Konna qegħdin nissuġġerixxu biex il-kelma "imissu" tinbidel, u allura, l-frażi tiġi emendata biex tiġi tinqara hekk: "ma' fakultajiet li jistgħu jittrattaw kwestjonijiet marbuta ma' vjolenza domestika".

Ħalli nkompli naqra:

"In-nisa vittmi ta' vjolenza domestika għandhom għajnuna finanzjarja permezz ta' social welfare payments, kif ukoll għajnuna fil-qasam tad-djar."

Issa dawn nisa biss, jew anke vittmi rġiel?

Għan-nisa.

Mela, nixtieq li kieku tiċċarah daqsxejn dan il-punt: hemm għajnuna għall-irġiel?

Meta se nagħmlu dan ir-rapport, nistgħu ngħidu li hemm għajnuna għall-vittmi tal-vjolenza domestika … Mela ejjew inħalluha ftit din u nkompluha aktar tard.

Ħalli nkompli naqra:

"Mil-lat ta' xogħol u taħriġ, l-ETC joħorġu proġetti u jmorru fix-shelters biex jagħtu t-taħriġ lin-nisa ..."

Dawk x'jissejħu, "shelters" jew "shelter homes"?

Mela, agħmel within brackets ħdejn il-kelma "shelters" il-kliem "shelter homes".

B'hekk inkunu aktar reader-friendly, u min se jaqra dan ir-rapport u ma jkunx intiż fuq l-affarijiet, ikun jaf x'aħna qed ngħidu.

L-Onor.

ANTHONY ZAMMIT: Meta jkun raġel li ssir il-vjolenza domestika fuqu, u dan jitkeċċa mid-dar minkejja li jkun ġie violated, x'jiġri f'dak il-każ?

Ikollu jmur għand ommu?

Ikollu jmur għand zitu jew għand nanntu?

X'jiġri? … Jeżistu dawn il-każi .…

DR ELAINE BURMINGHAM (Research Analyst mal-Kumitat dwar l-Affarijiet Soċjali): Kienu qalu li huwa ħafna iktar diffiċli li jammetti raġel li għadda minn xi vjolenza domestika milli tammetti mara, għax dawn iħossu li, meta jirrapportaw, ikunu qed jitilfu mill-pride tagħhom.

THE CHAIRMAN: Imma jsiru rapporti fl-għases tal-Pulizija minn irġiel li jkunu ġew imsawwta?

Itlob ftit kjarifika fuqha din.

ANTHONY ZAMMIT: Għax inkella ma tkunx orjentata ...

DR ELAINE BURMINGHAM: Jiġifieri jekk hemmx servizzi li huma offruti għall-irġiel li huma f'din is-sitwazzjoni?

THE CHAIRMAN: Eżatt, biex inkunu nafu x'inhi s-sitwazzjoni.

Tista' tgħidlek li qatt ma kellna talba, u allura aħna ngħidu li qatt ma kien hemm talba.

B'hekk jiġi rapportat li l-għajnuna mid-Dipartiment tas-Servizzi Soċjali tingħata lin-nisa, għax l-irġiel qatt m'għamlu talba.

Minn dak li tkellimna sal-lum, peress li issa ilna li tkellimna mill-2009, ikun tajjeb li naraw jekk kienx hemm xi tibdil fir-realtà tal-ħajja.

Ħalli nkompli naqra:

"Jeżisti servizz għall-irġiel li jabbużaw min-nisa tagħhom.

Dan jiċċalinġja ħafna l-ħsieb tar-raġel ..."

Nistgħu nużaw il-kelma "jisfida" minflok "jiċċalinġja"?

DR ELAINE BURMINGHAM: Dik kienet kwotazzjoni minn seduta.

Ħalli nkompli naqra:

"Dan jiċċalinġja ħafna l-ħsieb tar-raġel, dak li għandhom id-dritt sagrosant li jgħidu lill-mara fejn tmur, x'tagħmel u saħansitra li jsawwtu lill-mara tagħhom.

Il-programm jindirizza dawn il-ħsiebijiet li għandhom l-irġiel, u kif dawn il-ħsiebijiet idawruhom f'xi ħaġa pożittiva, b'mod li minn abbuż iridu jimxu għar-rispett, u jimxu għar-relazzjoni fejn jirrispettaw lill-mara u lit-tfal tagħhom."

Ħa nieħu spunt żgħir hawnhekk: jekk fir-risposta li jagħtuk, jgħidulek li ma kienx hemm rapporti mill-irġiel, jew li nkella l-għajnuna iżjed tingħata lin-nisa għax huma n-nisa magħrufa li huma l-iktar vulnerabbli, dik id-dikjarazzjoni npoġġuha bħala preambolu biex tispjega għalfejn qiegħda tingħata aktar attenzjoni lill-mara bħala l-vittma tal-vjolenza domestika.

B'hekk inkunu qegħdin nikkwantifikawha min-naħa tal-Kummissjoni dwar il-Vjolenza Domestika.

ANTHONY ZAMMIT: Anke din ma tantx tagħmel ħafna sens fejn qed ngħidu: "Dan jiċċalinġja ħafna l-ħsieb tar-raġel, dak li għandhom id-dritt sagrosant li jgħidu lill-mara ..."

THE CHAIRMAN: Li jħossu li għandhom 'dritt sagrosant', imma fil-fatt m'għandhomx dan id-dritt.

ANTHONY ZAMMIT: Dażgur li m'għandhomx dan id-dritt sagrosant.

Mela hawnhekk trid tiġi: "… li jiċċalinġja ħafna l-ħsieb tar-raġel ...."

Veru li din hija kwotazzjoni, imma …

DR ELAINE BURMINGHAM: Din il-kwotazzjoni trid teħodha fil-kuntest li dan is-servizz qiegħed proprju għal dawk l-irġiel li jabbużaw min-nisa tagħhom.

ANTHONY ZAMMIT: Li mingħalihom għandhom id-dritt sagrosant li jagħmlu hekk, imma m'għandhomx.

DR ELAINE BURMINGHAM: Eżatt, imma l-frame of mind tagħhom huwa dak, jiġifieri mhuwiex il-frame of mind ta' raġel li jirrispetta lill-mara tiegħu, u li jaf li m'għandu l-ebda dritt li jagħmel hekk.

THE CHAIRMAN: Nista' allura nagħmlu fil-brackets dak li qed ngħidu aħna, u allura ndaħħlu l-kelma "mingħalihom" jew inkella "skont huma"?

FREDERICK AZZOPARDI: Għax min qed jaqra r-rapport ma jkunx jaf x'aħna ngħidu.

THE CHAIRMAN: Jien qiegħed nitlob dawn l-emendi biex inkun ġust ma' min ħa jkun qed jaqra dan ir-rapport.

DR ELAINE BURMINGHAM: Nistgħu ngħidu: "… dawk li jassumu li ..."

THE CHAIRMAN: Hekk hu.

ANTHONY ZAMMIT: "Dan jiċċalinġja ħafna l-ħsieb tal-irġiel li jaħsbu li għandhom id-dritt sagrosant ..."

DR ELAINE BURMINGHAM: Nistgħu nneħħu l-quotes u nibdlu s-sentenza.

FREDERICK AZZOPARDI: Imma xorta mhux qed inbiddlu mill-ġist tagħha.

THE CHAIRMAN: M'aħniex inbiddlu mill-ġist, imma qegħdin nirranġaw fejn mhux qed jinftiehem kif suppost.

Dik il-kwotazzjoni qegħdin nagħmluha tinqara u tinftiehem kif irriduha aħna.

ANTHONY ZAMMIT: Ta' min hi dik il-kwotazzjoni?

DR ELAINE BURMINGHAM: X'aktarx li dik il-kwotazzjoni hija tal-Kummissjoni dwar il-Vjolenza Domestika...

THE CHAIRMAN: Aħna qed ngħidu ta' min huma l-kwotazzjonijiet?

ANTHONY ZAMMIT: Forsi tista' tagħmel kuntatt magħhom, u tgħidilhom li dik ma tagħmilx sens.

Ejja nuru li din hija kwotazzjoni mill-uffiċjali tal-Kummissjoni, u nikkorreġuha b'tali mod li nħalluha faithful ma' dak li ntqal lilna, imma fl-istess ħin nagħmluha b'tali mod li min qed jaqraha jifhem x'irridu ngħidu.

DR ELAINE BURMINGHAM: Mela ngħidu li "… dan jiċċalinġja ħafna l-ħsieb tal-irġiel li jaħsbu li għandhom id-dritt sagrosant ..."

THE CHAIRMAN: Hekk hu.

Ħalli nkompli naqra:

"F'dawn l-aħħar snin, kien hemm żieda ta' każijiet ta' vjolenza domestika li bdew jiġu rrapportati.

Din iż-żieda ġabet magħha wkoll żieda fl-użu tas-servizzi offruti.

Id-Domestic Violence Unit li hemm fl-Aġenzija Appoġġ dejjem saħaq li ma jistax ikollok żmien ta' stennija għas-servizzi tagħhom għaliex, jekk persuna qed tiġi msawta, ma tistax tgħidilha biex tistenna.

Il-Kummissjoni dwar il-Vjolenza Domestika sostniet li qed tiġi ffaċċjata b'dilemma etika."

Mela, biex dejjem inkunu koerenti, f'dan il-paragrafu ntitolat "Is-Servizzi f'Malta" nistgħu nagħtu x'nifhmu li aħna qegħdin nieħdu din l-informazzjoni mill-persuni li tkellmu magħna mill-Kummissjoni dwar il-Vjolenza Domestika?

Jiġifieri, ma jimpurtax li jkollok kontinwazzjoni tagħha, fejn niftħu l-brackets u ngħidu li "… f'dawn l-aħħar snin, kien hemm żieda ta' każijiet ta' vjolenza domestika ..."?

DR ELAINE BURMINGHAM: … Nista' nagħmilha fil-bidu.

DR ELAINE BURMINGHAM: Ma' kull waħda?

THE CHAIRMAN: M'hemmx bżonn ma' kull waħda, imma perjodikament.

(Interruzzjonijiet) Sewwa.

Imma din teħtieġ li tidher li huma qalulna biha.

Imbagħad inkompli b'din il-kwotazzjoni tagħhom, u li se naqra:

"… issa bdew il-waiting lists, u qegħdin ngħidu li rridu noqogħdu ftit lura u ma nagħmlux wisq ħoss pubbliku, għax inkella s-servizzi mhux stretched se jkunu, imma snapped, li wkoll hija problema ..."

ANTHONY ZAMMIT: Din għalija mhijiex xi ħaġa sabiħa.

THE CHAIRMAN: Qegħdin ngħidu l-verità.

ANTHONY ZAMMIT: Qegħdin ngħidu x'qalulna huma.

THE CHAIRMAN: Irridu ngħidu li dawn qalu hekk.

THE CHAIRMAN: Huma kienu qegħdin igergru magħna fuq din il-biċċa.

(Interruzzjonijiet)

THE CHAIRMAN: Iva, niftakru dan l-argument, u anke waqt li kont f'seminar ieħor, kienu qalu l-istess.

Aktar ma jagħmlu lin-nies konxji tas-servizzi tagħhom, aktar se jkun hemm il-probabilità li jkun hemm ir-rapporti.

ANTHONY ZAMMIT: Se jiżdiedu n-nies li jitolbu l-għajnuna, u mhux ir-rapporti.

Issa jekk inti se toffri servizz ma tistax imbagħad tillimitah.

Din se tiġi l-istess bħal dak li qed jiġri fil-qasam tal-anzjani, fejn ħafna minnhom lanqas biss ikunu jafu li huma intitolati għal dawk is-servizzi.

DR ELAINE BURMINGHAM: Meta kienu qed jispjegaw hawnhekk, kienu qed jgħidu li l-problema tagħhom hi li huma jixtiequ li joffru s-servizz lil kull min għandu bżonnu, imma mbagħad ir-realtà .…

ANTHONY ZAMMIT: Għandhom nuqqas ta' riżorsi umani.

THE CHAIRMAN: Hekk kienu qalulna.

DR ELAINE BURMINGHAM: Huma kienu qalu li iktar ma nagħmlu reklamar, aktar qed ikun hemm min qed imur għandhom għas-servizzi.

Issa aktar mhu se jkun hemm nies li jitolbu dawn is-servizzi, bħala staff diġa' qegħdin stretched, u allura, biex jipprovaw joffru servizz lil kulħadd, se jispiċċaw f'sitwazzjoni fejn se jkollhom jieqfu.

Id-dilemma tagħhom hi li huma jixtiequ li jsir ir-reklamar biex kull min għandu bżonn l-għajnuna jmur għandhom, imma fl-istess ħin jafu li, jekk se jiġri hekk, huma mhux se jlaħħqu mad-domanda.

THE CHAIRMAN: Tajjeb.

Mela ħalli nkompli naqra:

" … Għandi dilemma etika fuqha din għax, jekk hemm mara hemm barra li ma tafx li tista' tieħu l-għajnuna u qed tbati, allura jien se nżomm fommi siekta u ma ngħid xejn?

Min-naħa l-oħra, jekk tgħid lil kulħadd: 'Ejjew għall-għajnuna', u huma jiġu, u ngħidulhom trid tistenna xahrejn, xorta m'int se tagħmel xejn.

U fl-istess ħin imbagħad se tiddistruġġi l-ħaddiema iktar, u iktar mhu se jkollok xejn."

Din għandha tidher li hija kwotazzjoni, u fil-preżentazzjoni nuru li din hija l-karba tagħhom.

Din hija realtà importanti ferm li ħarġet mill-Kummissjoni dwar il-Vjolenza Domestika.

U rridu niftakru li dawn l-affarijiet kienu qaluhomlna sentejn ilu.

Issa aħna se nkunu qegħdin nippubblikaw dan ir-rapport illum jew għada, imma dawn il-verbali smajnihom sentejn ilu.

(Interruzzjonijiet) Ma jimpurtax, ngħidu wkoll li dawn, minkejja li smajnihom sentejn ilu, għadhom jgħoddu għar-realtà tal-lum.

Jien ma rridx naħbi l-problemi taħt it-tapit għax inkella ma nkunux ġenwini, la ma dawk li ġew jitkellmu fuq il-problema, u lanqas ma' min jista' jiġi bżonn dawn is-servizzi.

ANTHONY ZAMMIT: Daħlet f'kollox il-waiting list!

THE CHAIRMAN: Issa biex nerġa' immur fuq dik il-kwotazzjoni tal-ewwel, fejn qed ngħidu li "Dan jiċċalinġja ħafna l-ħsieb tar-raġel ...", kif se nkunu qed nagħmluha?

FREDERICK AZZOPARDI: Jien kont ngħid li joħroġ iktar fl-apert.

THE CHAIRMAN: Għax mhux aħna qed ngħiduha.

ANTHONY ZAMMIT: Il-kwotazzjoni ma tistax tmissha.

THE CHAIRMAN: Imma tista' tintroduċi l-ħsieb, jiġifieri li jeżisti servizz għall-irġiel li jabbużaw min-nisa tagħhom, u nagħmlu sentenza fejn nuru li dan il-punt kien enfasizzat mill-membri tal-Kummissjoni dwar il-Vjolenza Domestika.

U allura tajjeb li min qed jaqra dan ir-rapport infakkruh f'min qalu dak il-kliem u f'liema ċirkostanza qalha.

Ħalli nkunu qegħdin nagħmlu spoon feeding fejn irridu naslu.

Mela ħalli naqra l-punt li jmiss:

"2.3.2 Il-Pulizija

Meta wieħed jara l-istatistika dwar il-kriminalità in ġenerali, wara s-serq, it-tieni l-iktar crime li għandna f'Malta hija l-vjolenza domestika.

Jiġifieri jagħmel sens, anke mil-lat ta' management tal-Pulizija, li jinvestu kemm jista' ikun riżorsi biex jindirizzaw din il-problema.

Iktar 'il fuq issemma t-taħriġ fuq vjolenza domestika li qed jingħata lill-pulizija l-ġodda.

Il-Kummissarju tal-Pulizija kien anke ħareġ linji gwida li kienu ġew imħejjija flimkien ma' organizzazzjonijiet li jaħdmu fil-qasam tal-vjolenza domestika.

Dawn il-linji gwida kellhom jitqassmu lill-pulizija kollha, però f'riċerka li saret instab li ħafna pulizija li ħadu sehem f'din ir-riċerka ma kinux jafu bihom.

Għaldaqstant, il-Kummissjoni dwar il-Vjolenza Domestika ikkomunikat mal-Kummissarju tal-Pulizija u talbu sabiex dawn il-linji gwida jerġgħu jinħarġu."

"Każijiet reali wrew li għandna bżonn sistema preventiva – ssemma l-każ ta' mara li, wara numru ta' snin ta' theddid, din ħarġet b'sikkina biex tbeżża' lil min kien qed jheddidha.

Ma ħebbitx għalih iżda pprovat tbeżżgħu.

Il-Pulizija ma kkunsidratx li dan kien każ li għandu jitressaq b'urġenza.

Jiena għedt: 'Allura, meta se tressquh b'urġenza?

Wara li jkun tahielha?'

FREDERICK AZZOPARDI: Kieku qabel il-kelma "il-Pulizija", ndaħħlu l-kliem "dwar dan" biex nagħmlu aktar enfasi …

THE CHAIRMAN: Tajjeb.

"Ġie enfasizzat li l-ordnijiet ta' protezzjoni mhumiex qegħdin jintużaw daqskemm imisshom, biex nipprovaw noffru protezzjoni adegwata lill-vittmi.

Kwestjoni oħra li ssemmiet fir-rigward ta' proċeduri legali kienu l-pieni, li ġew deskritti bħala 'baxxi wisq', bir-riżultat li l-perpetrator joħroġ minn hemmhekk jidħak kemm bil-ġudikatura, kemm bil-Pulizija, kif ukoll bil-vittma.

Naħseb li m'hemmx sensittività biżżejjed li l-Qrati jifhmu li, biex persuna waslet il-Qorti, ma jkunx l-ewwel inċident, ikunu ilhom, ilhom u ilhom.

Allura l-kultura li għandna li jibqgħu jagħtu ċans qed tibgħat messaġġ negattiv ħafna."

"2.4 Bidla fil-Mentalità

Matul dawn l-aħħar snin, sar ħafna sforz sabiex jitjieb u jogħla l-livell tal-edukazzjoni.

Però l-avvanz fl-edukazzjoni ma jistax ikun wieħed akkademiku biss – hemm bżonn li jkun hemm edukazzjoni li tagħti r-rispett bejn żewġ individwi li qegħdin f'relazzjoni.'"

Hawnhekk nixtieq nitlob għal emenda, u allura minflok, ngħidu hekk: "Matul dawn l-aħħar snin, f'pajjiżna sar sforz sabiex jitjieb u jogħla l-livell tal-edukazzjoni b'mod ġenerali."

Niftakar li dan il-punt kont qajjimtu jiena stess, u nitfakar li meta kellna n-nies jitkellmu fuq din ir-realtà, jiena bqajt sorpriż.

Fil-fatt, meta kienu qegħdin ikellmuna dawn in-nies, jiena kont bdejt ngħid: 'Kif jista' ikun?'

F'dan il-pajjiż, qegħdin ngħollu l-livell ta' edukazzjoni u ħafna nies qegħdin imorru l-Università, l-MCAST, eċċ, jiġifieri qegħdin nispiċċaw b'iktar nies professjonisti, u fl-istess ħin qiegħda tiżdied il-probabilità li jkollna vjolenza domestika.

Mela l-vjolenza domestika mhijiex xi ħaġa marbuta mal-injoranza …

ANTHONY ZAMMIT: Tiftakar il-kumment li għamilt jien?

ANTHONY ZAMMIT: Imbagħad wara, kien hemm waħda li tefgħet ħafna affarijiet u ħdura kontra tiegħi fuq il-blogs!

THE CHAIRMAN: Jiddispjaċini.

Imma dan kien il-punt.

Jiġifieri f'dan il-livell qiegħda toħroġ din ir-realta.

"Il-Kumitat dwar l-Affarijiet Soċjali sostna li hemm bżonn ta' iktar għarfien tar-rispett fis-sistema edukattiva."

Ir-rispett għandu jkun wieħed reċiproku, bejn mara u raġel.

Ħalli ngħidilkom għalfejn kont qiegħed nisħaq fuq dan il-punt.

Peress li qegħdin nitkellmu fuq vjolenza domestika, fejn għandek ir-raġel fuq il-mara, il-persuna li tħoss li hi superjuri fuq persuna oħra .… Issa hawnhekk irridu noqogħdu attenti għax jista' ikollok raġel fuq raġel jew mara fuq mara, u allura r-rispett irid ikun lejn xulxin.

L-ewwel priorità hi li jrid ikun hemm rispett tar-raġel fuq il-mara, u l-Kummissjoni dwar il-Vjolenza Domestika bagħtet il-messaġġ b'mod kontinwu li l-vjolenza domestika hija riżultat tal-iżbilanċ fil-ġudizzju li jagħmel ir-raġel, għaliex dan jaħseb li huwa superjuri għall-mara.

Għada pitgħada jista' ikollna raġel li jaħseb li huwa superjuri għal raġel ieħor li jkun qed jgħix miegħu, jew inkella mara li taħseb li hija superjuri għas-sieħba tagħha.

U dik ukoll tiġi vjolenza domestika.

Jistgħu saħansitra jkunu żewġt aħwa li qegħdin jgħixu flimkien!

DR ELAINE BURMINGHAM: Dik imsemmija.

THE CHAIRMAN: Mela l-ewwel ngħidu r-raġel fuq il-mara, u mbagħad ngħidu wkoll persuna fuq persuna oħra.

Ħalli nkompli naqra:

"Minkejja li għandna żieda fl-edukazzjoni akkademika, ma nistgħux, bħala policy makers, naħsbu jew nippretendu li b'dik iż-żieda fil-persuni li qegħdin jattendu għall-edukazzjoni terzjarja, eċċ. qiegħed awtomatikament jiżdied l-għarfien ta' aktar rispett.

Għaldaqstant, qegħdin nitolbu li jkun hemm edukazzjoni favur aktar rispett fis-sistema edukattiva tagħna, għaliex is-sistema edukattiva tagħna per se waħedha mhijiex qed twassal għal aktar rispett, imma jrid ikun hemm aċċenn fuq kemm hu meħtieġ li jkun hemm aktar rispett."

Jien naħseb li hawnhekk irridu nagħmlu kwotazzjoni żgħira.

Mela, fejn hemm 'rispett', irridu nibqgħu nisħqu fuq' ir-rispett ta' persuni lejn xulxin'.

DR ELAINE BURMINGHAM: Imma dik hija kwotazzjoni.

THE CHAIRMAN: Naf, imma dik hija kwotazzjoni minn dak li għedt jien, u allura nista' nawtorizzak biex temendaha!

Imbagħad, fejn qed ngħidu, "Għaldaqstant qegħdin nitolbu li jkun hemm edukazzjoni favur iktar rispett", nagħmlu, "favur iktar dan ir-rispett"; u mbagħad, fejn qed ngħidu, "għaliex is-sistema edukattiva per se waħedha mhijiex qed twassal għal aktar rispett", irridu ngħidu, "qed twassal għall-għarfien għal iktar minn dan ir-rispett."

Jiġifieri bit-tagħlim biss tal-Ingliż, il-Malti u s-suġġetti akkademiċi l-oħra, mhu se nibdlu xejn, imma jrid ikollna edukazzjoni favur iktar rispett tal-persuna fuq persuna oħra.

Għalija naħseb li dak huwa importanti.

"Il-Kummissjoni dwar il-Vjolenza Domestika sostniet li dan il-fenomenu huwa preżenti f'kull aspett soċjali, u ma jinsabx preżenti biss fi djar fejn m'hemmx livell għoli ta' edukazzjoni.

Meta l-Kummissjoni kienet ħarġet sensiela ta' artikli fil-gazzetti, rċevejt telefonata l-Università minn mara li kienet Manager ma' bank, jiġifieri Manager f'pożizzjoni għolja, u qaltli, "Meta se titkellmu fuqna?"

Qaltli: 'Titkellmu fuq il-vjolenza domestika, u lilna tinsewna!'

Jiġifieri n-nisa li huma iktar edukati u għandhom xogħol iktar, qegħdin ninsewhom?

Imbagħad, hi kienet laqqgħetni ma' mara oħra li kienet spiżjara, jiġifieri spiżjara bħala professjoni, imma li wkoll kellha l-ħanut tagħha, jiġifieri kellha l-mezzi indipendenti, biex ngħid hekk, tagħha.

Din hi wkoll kienet vittma ta' vjolenza domestika, u wkoll – qaltli l-oħra, fejn tkellimna fuq il-każ li kellha – kienet għamlet rapport u kienu ġew il-Pulizija, u l-pulizija mbagħad kien qalilha: 'Issa allura xi trid tagħmel?

Tridna neħduk ġo shelter?'

U allura, ma marret imkien shelter, u baqgħet id-dar.

Jiġifieri dawn jeżistu, hija diffiċli għalihom, però ma rridux naħsbu li allura mhijiex diffiċli għal persuni oħra."

FREDERICK AZZOPARDI: Naħseb li "ma marritx" ridna ngħidu, u mhux "ma marret imkien".

ANTHONY ZAMMIT: Ma marritx fis-shelter.

FREDERICK AZZOPARDI: Imma naħseb li l-kelma "imkien" tiġi żejda f'dak il-kontest.

THE CHAIRMAN: Imma huma hekk qalulna.

Ħalli nkompli naqra:

"Il-fatt li qed ikun hawn iktar rapporti ta' vjolenza domestika ma jfissirx li l-inċidenzi qegħdin jiżdiedu.

Lanqas ma jfisser li każijiet ta' vjolenza domestika qatt ma kienu jeżistu f'familji li għandhom livell ta' edukazzjoni terzjarja."

Din min kien qed jgħidha?

DR ELAINE BURMINGHAM: L-uffiċjali mill-Kummissjoni.

THE CHAIRMAN: Mela nniżżlu li qaluha huma.

U tkompli hekk;:

"...li nafu huwa li iktar hemm nies li qegħdin jgħidu 'Jiena m'inix lest li noqgħod għaliha.'"

FREDERICK AZZOPARDI: Nistgħu ngħidu hekk: "Il-Kummissarju kompliet tgħid hekk ..."

Mela ħalli nkompli naqra:

"Il-punt kruċjali tad-diskussjoni kien li rridu nisħqu fuq edukazzjoni li tippromwovi r-rispett, filwaqt li bħala soċjetà ma nibqgħux ngħaddu messaġġi li n-nisa u l-irġiel mhumiex ugwali."

Il-punt kruċjali tad-diskussjoni naħseb li kien bejn il-membri, hux hekk?

ANTHONY ZAMMIT: Fil-Kumitat.

THE CHAIRMAN: Mela ngħiduha wkoll: "Il-punt kruċjali tad-diskussjoni fil-Kumitat tal-Affarijiet Soċjali ..."

"Il-mara u r-raġel ħaqqhom l-istess rispett ..."

Min kien qed jgħidha din il-frażi?

DR ELAINE BURMINGHAM: Nimmaġina li l-Kummissjoni.

THE CHAIRMAN: Mela nistgħu ngħidu hekk: "Uffiċjali mill-Kummissjoni komplew jagħmlu enfasi fuq il-każ li l-mara u r-raġel ħaqqhom l-istess rispett, li persuna ta' klassi u ta' klassi oħra ħaqqhom l-istess rispett.

L-iktar ħaġa hija dik tar-rispett, però fis-soċjetà tagħna għadna sal-lum, u mhux fil-passat, illum għadna nagħtu l-messaġġi mill-ġuf li l-irwoli tan-nisa u tal-irġiel mhux biss huma differenti, imma mhumiex mija fil-mija ugwali."

Din aħjar inneħħuha.

THE CHAIRMAN: Mela, jew inneħħuha jew nikkwotawha aħjar.

(Interruzzjonijiet) Mela neħħiha.

Imma xorta waħda nħallu s-sentenza: "Il-punt kruċjali tad-diskussjoni fil-Kumitat kien li rridu nisħqu fuq edukazzjoni li tippromovi r-rispett bejn il-persuni, filwaqt li bħala soċjetà ma nibqgħux ngħaddu messaġġi li n-nisa u l-irġiel mhumiex ugwali:" Dak kien punt tajjeb, u kważi kważi nistgħu nagħmluh bold.

"2.5 Ir-Realtà tal-Vjolenza Domestika

Mhuwiex faċli għal persuna li taċċetta li hija vittma ta' vjolenza domestika, u dan ir-rikonoxximent jista' jasal wara ħafna żmien ta' tbatija:

Mhijiex xi ħaġa li jiena vittma tal-vjolenza domestika ..."

Mhijiex xi ħaġa 'ta' pjaċir', jew xiex?

DR ELAINE BURMINGHAM: "Mhijiex xi ħaġa li jiena vittma tal-vjolenza domestika..." jiġifieri li hija xi ħaġa biex tammettiha għalik innifsek, imbagħad biex tammettiha lil nies oħra hija diffiċli ħafna, kemm għan-nisa u kemm għall-irġiel.

THE CHAIRMAN: Allura trid tiġi: "Mhijiex xi ħaġa faċli li jiena vittma ta' vjolenza ..."

DR ELAINE BURMINGHAM: Nista' nagħmilha fil-brackets.

THE CHAIRMAN: Tajjeb, agħmilha hekk.

Il-kliem "ħaġa diffiċli" agħmilhom fil-brackets għax tiġi aħjar.

ANTHONY ZAMMIT: Le, naħseb li 'faċli' trid tiġi, u allura ngħidu: "Mhijiex xi ħaġa faċli li jien, vittma ta' vjolenza domestika ...."

THE CHAIRMAN: L-ewwel waħda 'faċli' trid tiġi.

ANTHONY ZAMMIT: Tajjeb.

THE CHAIRMAN: Mela se tiġi tinqara hekk:

"Biex tammettiha għalik innifsek, imbagħad biex tammettiha lil nies oħra, hija diffiċli (ħafna iktar) kemm għan-nisa u kemm għall-irġiel.

Jista' jkun li għall-irġiel hija agħar: għaliex?

Għaliex is-soċjetà tippretendi li r-raġel huwa l-bully, biex ngħid hekk, u l-mara hija l-kwieta.

Allura jista' jkun li għall-irġiel biex jirrapportaw, tiġihom b'iktar diffikultà."

ANTHONY ZAMMIT: Din li għedna aħna qabel.

Mela ħalli nkompli naqra:

"Ladarba din il-vittma tiddeċiedi li titlaq mill-ambjent fejn qed issofri l-abbuż, ikollha bżonn li ssib ħafna għajnuna u sapport.

Importanti l-issue li, meta mara titlaq, għandha l-possibilità li tieħu 'l-uliedha magħha.

Hija importanti ħafna, għax diġa' hemm il-firda tagħha minn mal-partner, u li tkun qed tħalli t-tfal warajha f'ambjent fejn huma jistgħu jiġu abbużati, tagħmilha impossibbli għall-mara li titlaq.

Allura li mara tmur ġo safe shelter b'uliedha, u li, għal perijodu ta' żmien, se toffrilhom safety, hija essenzjali.

Huma se jkunu hemmhekk, rashom mistrieħ li sa ċertu punt - għax Malta żgħira u malajr nsiru nafu fejn qegħdin ix-shelters - f'dak il-post se jkunu safe, u li kemm hi kif ukoll uliedha mhumiex se jiġu abbużati, jew mhux se jkun qiegħed il-ħin kollu warajhom."

Din ukoll nixtieqek turi min qiegħed jgħidha, għax din tibda hekk: "Ladarba mara li tkun vittma ta' vjolenza domestika tiddeċiedi li titlaq mill-ambjent fejn qed issofri l-abbuż, ikollha bżonn li ssib ħafna għajnuna u sapport."

DR ELAINE BURMINGHAM: Il-kwotazzjoni ġejja min-naħa ta' vittma.

THE CHAIRMAN: Allura introduċiha qabel, ħalli min ikun qed jaqra jkun jaf min qal dan il-kliem.

Ħalli nkompli naqra:

"F'ħafna każijiet ta' vjolenza domestika, l-abbuż ikun qed isir fuq il-mara u mhux fuq it-tfal, imma dan ma jfissirx li t-tfal ma jkunux qed ibatu xorta waħda.

Jista' jkun ukoll li t-tfal jispiċċaw vittmi f'nofs argument bejn il-ġenituri."

Pereżempju, dan il-punt huwa tajjeb u allura li kieku jkun bold nagħmlu tajjeb.

Naħseb li nistgħu nagħżlu biċċiet minnhom u nagħmluhom bold, għax ikunu riferenza tajba.

"Xi kultant jiġu fin-nofs, għax jien qed infajjar lill-omm u t-tifel, jiġi biex jiddefendiha u jaqlagħha hu … anke jekk ma jaqilgħux id-daqqa - li jaraw u li jisimgħu.

Jiġifieri huwa diġa' biżżejjed li l-ħsara se ssirilhom."

Naħseb hawnhekk ikun tajjeb li nagħmlu sub-heading biex nuru li l-vittma hija wkoll vittma tal-vjolenza.

Jien qiegħed nipprova niġbed l-attenzjoni biex inwasslu aktar il-messaġġ.

U b'hekk anke min ikun qed jaqra jifhem fejn irridu naslu b'dan ir-rapport.

Mela, inti se titkellem fuq il-mara, u mbagħad se titkellem fuq it-tfal.

Huwa naturali li l-omm tkun tixtieq tipproteġi lil uliedha minn dak l-abbuż, imma l-professjonisti jridu jaħdmu magħha sabiex hi tkun tista' tieħu ħsieb lilha nnifisha wkoll.

"Aħna nsibuha diffiċli ħafna li mara ma taħsibx ukoll fit-tfal tagħha meta hi qed tgħix f'din is-sitwazzjoni.

Ġeneralment il-vjolenza tkun fuqha, u t-tfal qed jaraw dik il-vjolenza - għalkemm jista' jkun hemm tfal li qegħdin jiġu abbużati wkoll – però, anke għat-tfal li qed jaraw dik il-vjolenza, l-effett fuqhom mhijiex xi ħaġa li l-mara li hi vittma tista' tinjora.

Ħafna drabi ssibha li iktar qed tiffoka fuq dak li għaddejjin minnhom it-tfal milli dak li qed tgħaddi minnu hi.

U allura trid tgħinna li, iva, trid tieħu ħsieb tat-tfal tiegħek, imma inti trid tibni lilek innifsek biex tkun tista' tieħu ħsieb il-bżonnijiet ta' uliedek ukoll."

Jien naħseb li fil-bidu ma kenitx qed tgħid hekk.

DR ELAINE BURMINGHAM: Hawnhekk li kienet qed tgħid hu li huma jsibuha diffiċli ħafna li n-nisa jaħdmu fuqhom infushom bħala vittmi għax, ħafna drabi, l-ewwel preokuppazzjoni tagħhom tkun fuq dak li jgħaddu minnu t-tfal tagħhom.

THE CHAIRMAN: Imma fil-bidu ma kenitx qed tgħid hekk.

DR ELAINE BURMINGHAM: Il-punt tagħhom huwa li l-mara, l-ewwel trid tieħu ħsieb tagħha nnifisha bħala vittma ta' vjolenza domestika, biex imbagħad tkun tista' tkun kapaċi tieħu ħsieb tat-tfal tagħha.

THE CHAIRMAN: Kif qed tgħidha issa, qed nifhmek.

Imma kif inhi hija indiretta.

Li kieku miktuba b'mod dirett, wieħed, waqt li jkun qiegħed jaqraha, aktar se jsibha pożittiva.

Jien ma niddejjaqx li nibdluha u nagħmluha diretta.

THE CHAIRMAN: Iva, aħjar jekk tagħmilha hekk.

Jiġifieri l-ewwel agħmel spjegazzjoni tagħha, u mbagħad kompli sostniha bil-kwotazzjoni.

"2.5.2 Tipi ta' Vjolenza Domestika

Meta nsemmu l-kelma 'vjolenza', fir-realtà kif tissarraf?

Hawn diversi tipi ta' vjolenza li sseħħ fil-familji – fiżika, emozzjonali u finanzjarja, fost oħrajn:

ir-raġel jidħol id-dar u jekk ma jsibx l-ikel lest, jagħmel straġi.

U dawn huma affarijiet reali li għadhom jiġru llum fil-familji li niltaqgħu magħhom.

U meta qed ngħid straġi, jiġifieri sabbatt, kissirt il-platt u mort u qbadt tagħti lill-mara.

Anke l-irġiel li ma jsabbtux, li ma jwaħħluhiex lill-mara, huma jafu li għandhom id-dritt.

U jekk il-mara taf li huma għandhom id-dritt - għax il-mara wkoll hekk titgħallem - taf li jaf jasal li jagħmlilha hekk, anke jekk qatt ma wasal.

Ġieli nara koppji f'supermarkets jixtru flimkien, però mbagħad tmur ġod-djar tagħhom, u l-mara tgħidlek li tmur mar-raġel tixtri għax jgħoddilha every penny, u ġol-portmoni tagħha lanqas one cent ma jkollha.

Jekk taħdem, joħdilha l-paga u jagħtiha ftit flus biss biex titma' lit-tfal.

Jekk ommha tagħtiha l-flus, jeħodhomlha; jekk il-ħbieb jagħtuha l-flus, jeħodhomlha; jew ma jħallihiex taqla' il-flus, ma jħallihiex toħroġ taħdem.

Physical – ikun hemm każi ta' daqqa ta' ħarta, daqqa ta' ponn, daqqa ta' sieq, daqqa ta' sikkina, sparatura sa qtil.

Każi sesswali li jinkludu l-istupru … u ħafna iktar minn istupru.

Li tieħu parti f'atti sesswali li ma tixtieqx tieħu parti fihom, li jġiegħelha tħares lejn il-pornografija meta hi ma tridx tara pornografija, li jġiegħelha tarah ma' xi ħaddieħor, li jġiegħelha jkollha x'taqsam ma' xi ħaddieħor biex jaraha, hemm diversi forom.

Każi oħra ta' abbuż fejn dak li jkun isawwat lill-kelb bħala punishment lill-mara biex iġiegħelha tbati.

Tul id-diskussjoni, il-Kumissjoni dwar il-Vjolenza Domestika stqarret li rġiel li jaslu biex jikkommettu dawn l-atti fuq in-nisa tagħhom ikunu kreattivi biex isibu mezzi kif se jġiegħlu lill-mara tbati.

L-affarijiet li jaħsbu fihom huma inkredibbli, lanqas biss jgħaddulek minn quddiem għajnejk, imma li huma jirnexxilhom isibu xi ħaġa li lill-mara se jolqtuha eżatti fejn trid hi."

Din qiegħda ħażin għax mhux "fejn trid hi", imma "fejn irid hu".

Nikkorreġuha daqsxejn mela.

Il-Kummissjoni tal-Vjolenza Domestika tajjeb li nsemmuha b'isimha hemmhekk?

DR ELAINE BURMINGHAM: Iva, tajjeb.

THE CHAIRMAN: Allura nsemmuha, għax setgħet kienet persuna li llum nbidlet, u allura naħseb li nkunu qegħdin nuruha rispett jekk insemmuha b'isimha.

DR ELAINE BURMINGHAM: Insemmu l-persuna jew lill-Kummissjoni?

THE CHAIRMAN: Għax hawn qegħdin ngħidu li, matul id-diskussjoni, l-Kummissjoni dwar il-Vjolenza Domestika stqarret magħna .… Skużani jiena kont fhimtha l-Kummissarju: ħadt żball.

"2.5.3 L-Irġiel u l-Vjolenza Domestika

Il-vjolenza domestika mhijiex fenomenu li jaffettwa n-nisa biss.

Hemm anke rġiel li huma vittmi ta' dan it-tip ta' vjolenza:

"Fix-xogħol tiegħi professjonali jkolli każijiet - u mhux ftit - fejn għax il-mara taf li, jekk ikun hemm vjolenza, hemm ċans li r-raġel jaqlagħha, tkun vjolenti l-mara, għax taf li r-raġel mhux se jirreaġixxi.

U din is-sitwazzjoni hija komuni ħafna, sfortunatament iktar forsi milli tidher fl-istatisika.

U fejn l-irġiel jirrifjutaw li jieħdu passi - kemm legali, bil-Pulizija u b'kull mod ieħor - kontra n-nisa għax jistħu, għax jidhru li huma weak quddiem il-mara."

Hawnhekk ejjew nagħmlu l-istess ħaġa, u ċioè, qabel din il-kwotazzjoni, nagħmlu introduzzjoni qasira dwarha.

"Sfortunatament, issemmew ukoll każijiet ta' rġiel li jirrapportaw atti ta' vjolenza meta dan ma jkunx minnu.

(L-Aġenzija Appoġġ sostniet li jkollhom bejn 10 u 15-il każ fis-sena ta' rġiel li jfittxu l-għajnuna tagħhom.)

Is-social workers mhux sejrin ma jemmnux raġel meta jiġi jirrapporta, però se jaraw il-fatti kif inhuma.

U nafu li dan l-aħħar żdiedu l-każijiet ta' irġiel li jirrapportaw … li jkunu vjolenti kontra l-mara, il-mara tipprova tiddefendi lilha nnifisha u forsi tigirfu – allura għandu marka hekk – u jmur mill-ewwel jirrapporta.

Meta dan l-aħħar kont qed nitkellem mal-Pulizija, kienu qed jgħiduli li rridu naraw eżatti l-każ x'inhu, fis-sens li: 'Dan veru kien il-vittma jew kien il-perpetrator?'

Waħda mill-kawżi ta' rġiel vjolenti hi li meta jkunu żgħar, ikunu ġew esposti għal xi tip ta' abbuż huma stess.

It-tfal qed jaraw u jitgħallmu li raġel għandu dritt jasal id-dar u jsib kollox lest.

Dik tgħallmuha u, meta kibru, se jippretendu l-istess.

Flimkien ma' dan, hemm id-diskriminazzjoni u l-messaġġi li tgħaddi s-soċjetà li 's-subien huma dejjem superjuri.'"

Ejjew wara l-kelma "s-subien" nużaw il-kelma "jaħsbu li".

"2.5.4 Abbuż jew Dinjità?

Mistoqsija li tista' ssir fir-rigward ta' vjolenza domestika hi: 'Il-vittmi għaliex ma jaqbdux u jitilqu?"

Sfortunatament, ir-realtà mhijiex daqshekk faċli, kemm għal min għandu livell għoli ta' edukazzjoni u anke għal min m'għandux.

"… jgħidu l-fatt li qegħdin jiġu abbużati, qegħdin jiġu msawwtin kif jibqgħu n-nisa?"

Qed naqraha sew din il-frażi?

DR ELAINE BURMINGHAM: Qed jgħidu li minkejja l-fatt li qed jiġu abbużati u msawwtin, kif jibqgħu n-nisa?

THE CHAIRMAN: Mhux qed nifhimha jien.

ANTHONY ZAMMIT: Speċi, li jridu jgħidu hu kif jibqgħu mar-raġel meta dan isawwathom u jabbuża minnhom?

DR ELAINE BURMINGHAM: Nista' nipprova nispjegaha ftit aktar.

""L-ewwel nett, l-ikbar waħda minnhom hija l-biża', jibżgħu joħorġu jirrapportaw, sew jekk huma Ċetta u sew jekk huma s-Sinjura Borg, jibżgħu li l-punishment tagħhom se jkun agħar.

It-tieni nett hija love, commitment, hope u huma jibqgħu jisperaw.

Ir-raġel tiegħi żżewwiġtu għax inħobbu u għax l-idea tiegħi kienet li ngħaddu l-kumplament ta' ħajjitna flimkien kuntenti, xi kultant niġġieldu, imma overall kuntenti flimkien.

U s-soltu n-nies meta jiżżewġu hekk jaħsbu, dak huwa l-għan tagħhom.

L-għan mhux: 'Ħalli niżżewġu lil dan ir-raġel, imbagħad forsi jsawwatni, imbagħad forsi allura jiena nitlaq.'

Mhux hekk.

In-nies jiżżewġu minħabba dik l-imħabba u jagħmlu dak il-commitment.

U allura n-nisa li jinsabu f'din is-sitwazzjoni ħafna drabi jisperaw, jgħixu fuq l-isperanza.

Is-social workers jistgħu jgħidulkom li ħafna nisa li jirrikorru għandhom ma jgħidulhomx 'Irrid nissepara', imma jgħidulhom 'Irrid l-abbuż jieqaf.

Dak irrid, li r-raġel tiegħi rridu jinbidel mingħajr l-abbuż.

Irrid li l-abbuż jieqaf ...'

… ħafna drabi hemm pattern ta' abbuż, jiġifieri llum nisplodi u nsawtek, għada ngħidlek kemm jiddispjaċini, pitgħada ngħidlek inti taf kemm jiena nħobbok u nixtrilek iċ-ċikkulata u l-fjuri jew xi ħaġa oħra li inti verament xtaqt, imbagħad bil-mod il-mod it-tensjoni terġa' tinbena, sakemm ikun hemm splużjoni ta' vjolenza, imbagħad jerġa' jibda.

U kull darba li raġel jew perpetrator jgħid lil persuna l-oħra: 'Kemm jiddispjaċini.

Qatt mhu se nerġa' nagħmilha', jittamaw, iridu jemmnu li hija veru.

Għaliex?

Għaliex verament iħobbu l-persuna, u jridu jibqgħu jgħixu ħajja normali, sew jekk huma Ċetta u sew jekk huma s-Sinjura Borg, iridu jibqgħu jgħixu ħajja normali bħan-nies.

Il-vittmi jista' jkollhom anki pressjoni mill-ġenituri jew il-familji tagħhom, biex jissaportu ftit ieħor.

Jista' jkun ukoll li ma jitilqux minn żwieġ abbużiv minħabba l-fehmiet reliġjużi tagħhom.

Ladarba vittma tiddeċiedi li ma tibqax f'relazzjoni abbużiva, l-unika alternattiva hija li titlaq.

Jekk jitilqu fejn se jmorru?

Se jispiċċaw f'kamra waħda ġo shelter bi tlett itfal, jekk ma jispiċċawx f'shelter fejn kamra hija shared bejn żewġ familji.

Jekk jitilqu, they admit, u hija diffiċli ħafna, defeat, failure, iħossuha … Jafu li mhux se jkollhom il-flus jew se jkollhom ftit ħafna flus, jafu li se jkollhom lack of support.

Din hija triq diffiċli ħafna, u biex jagħżluha u biex jieħdu dik id-deċiżjoni mhux billi tgħidha, hija deċiżjoni fejn għandek bżonn ħafna kuraġġ biex jagħmluha.

Minbarra l-problema finanzjarja u ta' akkommodazzjoni, il-vittma li, jista' jkun, tkun għadha trawmatizzata wara xi inċident, trid issib il-kuraġġ li tmur tirrapporta lill-Pulizija:

"Sibt sitt pulizija on duty; l-ewwel ħadd ma jagħti kasek, imbagħad 'Hawn ħi, x'għandek bżonn?'

Biex tgħid x'ġaralek, lanqas daqsxejn privacy m'għandek, trid tgħid quddiem kulħadd, min dieħel, min ħiereġ, 'Imma jiena xi tridni nagħmillek?'"

Jien qiegħed nipprova nifhem.

Qed nipprova nagħmel is-suġġett interessanti għax meta xi ħaġa tkun miktuba tajjeb, dak li jkun aktar se jifhem.

Ħalli nkompli naqra:

"Mara bit-tfal magħha tmur l-għassa tal-Pulizija, tibki u tipprova tagħmel rapport u jgħidulha: 'Le ħi, mur għand l-avukat, aħna ma neħduhomx dawk it-tipi ta' rapporti.

Mur għand l-avukat jew mur għand ir-raġel.

Ara kif se tirranġa.'"

Agħmel daqsxejn ta' introduzzjoni għaliha din u spjegaha ftit.

'X'jiġri f'każ meta mara tmur għand il-Pulizija?

Dan kien spjegat permezz ta' din l-esperjenza.'

Ħalli nkompli:

"Smiegħ ta' każijiet fil-Qorti jista' wkoll ikollu effett ħażin fuq vittmi ta' vjolenza domestika.

Issemma każ partikolari fejn minuri kellu jixhed quddiem missieru stess:

"Quddiem il-Qorti Kriminali deher il-każ ta' tifel ta' għaxar snin għax missieru sawwtu fuq xi issue bi ħġieġa ta' karozza, u kellu ġrieħi u anke ħġieġ f'dahru, eċċ. Imbagħad sawwtu sakemm waslu d-dar, imbagħad kisser bieb, imbagħad sawwat lill-mara, heddidha, qalilha, 'Se nħallik f'għadira demm', u dan it-tifel kellu jixhed quddiem missieru."

FREDERICK AZZOPARDI: Fejn qed jingħad li "sawwtu fuq xi issue bi ħġieġa", nistgħu ndawwruha ftit biex tiġi tinqara aħjar?

DR ELAINE BURMINGHAM: Iva, nista' nirranġaha.

THE CHAIRMAN: Tajjeb, u b'hekk jiġi iktar reader-friendly.

Jiena naħseb li, jekk ma jkunx interessanti waqt il-qari, il-messaġġ tagħna ma jasalx.

Ħalli nkompli naqra:

Il-vjolenza domestika hija sors ta' stress u trawma fuq il-vittmi, in-nisa u t-tfal.

Dawn huma xi problemi li jiffaċċjaw in-nisa u t-tfal, problemi emozzjonali, psikoloġiċi, depression, lethargy, ikollhom nightmares, nuqqas ta' kunfidenza, nuqqas ta' stima lejhom infushom, eċċ., u emotional numbness li hija defense mechanism u hija mezz ta' protezzjoni wara li l-vittma ikun ilu jaqla'..."

L-istess hawnhekk, nistgħu nagħmlu introduzzjoni għaliha ħalli nispjegawha aħjar.

"Jistgħu jirrikorru għal substance abuse bħala ways of coping, u ovvjament dan jista' jwassal biex issir ħsara għal saħħithom.

Xi wħud minnhom jipprovaw jikkommettu suwiċidju wkoll, u hemm min jirnexxielu ..."

Hawnhekk nagħmlu introduzzjoni għaliha ħalli, jekk dan il-paragrafu jinqara waħdu, ikun jagħmel sens.

"2.6.1 L-effett tal-Vjolenza Domestika fuq it-Tfal

It-tfal, kif diġà spjegajna, jistgħu jbatu l-effetti tal-vjolenza domestika mingħajr ma jkunu l-vittmi."

Nistgħu ngħidu "mingħajr ma jkunu direttament il-vittmi" għax iktar tagħmel sens hekk.

"Il-fatt li jkunu preżenti meta sseħħ vjolenza domestika, jew li saħansitra jisimgħu att ta' vjolenza domestika jseħħ, se jaffettwahom.

L-impatt tal-vjolenza domestika fuq it-tfal huma anxiety, hyperactivity, isibuha diffiċli biex jikkonċentraw u jorqdu, u jkollhom anke eating problems.

Jistgħu jsiru aggressivi, u jkollhom mard bħal ażżma jew bronkite, u jimirdu frekwentement, eċċ; jibdew jibżgħu minn vuċijiet għolja u sintendi jibżgħu jekk xi ħadd ikellimhom b'vuċi għolja; ikunu mistħija b'mod sever li mhux normali; ikollhom diffikultajiet jirrelataw ma' tfal oħra, u jkollhom bed wetting, eċċ. Imbagħad meta jibdew imorru l-iskola, they externalize their behaviour, jiġifieri jista' jkunu aggressivi ma' tfal oħra; dipressivi jew kwieti ħafna; ikollhom nightmares, eċċ. U xi wħud minnhom ukoll jagħmlu self harm, jiġifieri jaqtgħu lilhom infushom, eċċ."

Numru ta' nisa jagħżlu li ma jitilqux mid-dar biex ma jagħmlux ħsara lit-tfal, iżda l-Kummissjoni dwar il-Vjolenza Domestika saħqet illi dawn it-tfal xorta waħda qed issirilhom ħsara għaliex qed ikunu esposti għall-vjolenza."

Kieku jiena kont nikteb il-kelma "domestika", għax hemm spazju fejn toqgħod.

Ħalli nkompli naqra:

"Tfal li jitrabbew f'ambjent ta' vjolenza domestika ssirilhom il-ħsara anke jekk huma stess ma jintmissux b'mod fiżiku, però issirilhom il-ħsara.

Allura persuna, li taħseb li se tibqa' d-dar mar-raġel abbużiv tagħha biex tipproteġi lit-tfal biex ma tidħolx f'separazzjoni, għax is-separazzjoni tagħmel ħsara lit-tfal, jiena nixtieq nagħmilha ċara li t-tfal li jgħixu f'dik it-tensjoni kontinwa u t-trawmi li jaraw quddiem għajnejhom, issirilhom il-ħsara.""

"2.6.2 Esperjenzi ta' Vjolenza Domestika

"Hawn taħt se nirriproduċu kliem li wżaw nisa li kienu qed jgħixu f'shelters, fi studju li sar bejn l-2003 u l-2004 ..."

Dan l-istudju hawn Malta sar, jew barra?

THE CHAIRMAN: Mela ngħidu li dan l-istudju sar Malta.

"… qabel ma ħarġet il-liġi dwar il-vjolenza domestika.

Huma kliem ta' nisa li batew il-vjolenza u li għexu f'biża', f'relazzjoni fejn suppost li sabu l-imħabba u r-rispett.

Jispjegaw kif spiċċaw iżolati mill-familji tagħhom, kif jibdew jemmnu li m'huma tajbin għal xejn jew li qed jiġġennu:

Il-Kummissjoni kompliet tispjega kif ħafna nisa jiġu mmaqdra b'mod kontinwu, sakemm huma stess jibdew jemmnu dak li qed jisimgħu:

"Il-vjolenza domestika taf tkun emozzjonali jew psikoloġika kif huwa dak it-tgħajjir kontinwu li xi ħadd jgħidlek kemm m'inti tajba għal xejn.

'Sewwa qaltli ommi li ma nafx kif iżżewwiġtek!'

'Lanqas ommok ma rieditek għax ħelset minnek!"

Dawn kważi jridu jkunu kwotazzjonijiet differenti.

"'Ara ma tiftaħx ħalqek għax tavvelini u tavvelixxi lilek innifsek!'

'Meta nkunu fil-pubbliku, tiftaħx ħalqek għax ma tifhem f'xejn!'

'M'inti tajba għal xejn, lanqas taf issajjar, u lanqas taf tieħu ħsieb it-tfal.'

U din mhux darba tismagħha … Imma ġieli jkun hemm każi fejn ikun hemm tmaqdir kontinwu li inti tispiċċa li l-ħajja tispiċċa minn ġismek ...

… tibda temminha jekk xi ħadd jgħidlek kontinwament.

U ħafna nisa jgħidulna, 'Imma jien qed niġġennen?

U jista' ikun li jispiċċaw b'mental problems.

Kellna każijiet fejn anke spiċċaw f'Mount Carmel Hospital."

F'Malta, hawn statistika differenti fuq is-suġġett ta' vjolenza domestika, fosthom l-istatistika tal-Aġenzija Appoġġ u dik tal-Pulizija.

Wieħed jista' wkoll ifittex każijiet tal-Qrati.

Però, m'hemmx statistika waħda li tiġbor l-informazzjoni kollha li għandha x'taqsam ma' vjolenza domestika:

"L-istatistika li għandna hija ta' dawk in-nisa li jmorru jirrapportaw l-Appoġġ u għand il-Pulizija, u ma nafux kemm hemm nisa oħra hemm barra li ma jmorrux għall-għajnuna."

L-istatistika tal-Pulizija turi żieda fir-rapporti mill-vittmi ta' vjolenza domestika.

Filwaqt li fl-1998 kien hemm 127 persuna li għamlet rapport, fl-2008 (sa Awwissu) kien hemm 260 persuna li għamlet rapport.

Id-Domestic Violence Unit tal-Aġenzija Appoġġ jara medja ta' bejn 500 u 600 każ fis-sena."

Naħseb li hawnhekk irridu nagħmlu f'liema sena qegħdin nitkellmu fiha, għax jista' jagħti l-każ li llum hija aktar jew inqas, u allura, jekk niġu kkwotati, niġu kkwotati sew.

ANTHONY ZAMMIT: Pereżempju, fil-paragrafu preċedenti qegħdin ngħidu li fl-1998 kien hemm 127 u fl-2008 kien hemm 260.

Issa fil-brackets nistgħu nagħmlu kemm kien hemm fl-2012?

DR ELAINE BURMINGHAM: M'għandniex statistika ta' dik is-sena.

THE CHAIRMAN: U s-sena għadha lanqas għaddiet.

ANTHONY ZAMMIT: Li se jiġri hu li, meta se joħroġ dan ir-rapport, l-ewwel kritika li se jkollna hu li fuq din l-informazzjoni diġà għaddew sentejn, tliet snin minn fuqha ...

THE CHAIRMAN: Mela ħalli nkompli naqra:

"Bejn Jannar u Ġunju tal-2011, l-Aġenzija Appoġġ kienet qed tieħu ħsieb 661 każ ta' vjolenza domestika, li minnhom kien hemm 112-il każ ġdid.

Ix-shelters ġeneralment jaraw 74 persuna (inklużi adulti u tfal).

F'mument wieħed, ikollhom medja ta' sittax-il jew sbatax-il persuna.

F'Novemberu 2007, ittieħed snapshot minn nisa li kien qed jingħataw l-għajnuna, u rriżulta li kien hemm 300 tifel u tifla li kienu qegħdin jaraw il-vjolenza domestika.

Dan is-snapshot ma kienx jinkludi nisa vittma ta' vjolenza domestika li ma talbux l-għajnuna.

Suġġerimenti

Matul id-diskussjonijiet saru diversi suġġerimenti mill-esperti preżenti u mill-Membri tal-Kumitat dwar l-Affarijiet Soċjali.

Dan ir-rapport diġà spjega ħafna minn dak li ġie diskuss matul il-laqgħat li saru.

Iktar 'l isfel se jitniżżlu s-suġġerimenti li l-esperti u l-Membri tal-Kumitat jidhrilhom li jistgħu jwasslu biex ikollna servizzi aħjar fil-qasam tal-vjolenza domestika:

Hemm bżonn li l-vittmi jiġu mogħtija protezzjoni mill-bidu tal-proċeduri legali.

Preżentement, biex tinħareġ ordni ta' protezzjoni, irid jinstema' l-każ u l-akkużat jinstab ħati.

Dan l-ordni ta' protezzjoni għandu jiġi estiż biex il-vittma tkun protetta anki waqt li tkun għaddejja l-kawża.

Għandu jkun hemm taħriġ fuq l-immaniġġjar tal-istress u dwar l-effetti tal-istress fuq il-familja.

Hemm ħafna nies, speċjalment irġiel, li meta jħossuhom frustrati u ma jistgħux ikampaw mal-istress tagħhom, jiżvugaw mal-partner."

Għax ma ngħidux "jew mal-mara"?

ANTHONY ZAMMIT: Partner tingħad minħabba ċ-ċirkostanzi tal-lum.

THE CHAIRMAN: Veru, imma l-ewwel xorta kont ngħid 'il-mara'.

Fil-fatt, aħna dejjem tlaqna mill-punto di vista ta' raġel u mara u l-familja.

Nistgħu ngħidu 'raġel u mara' f'każ ta' żwieġ, u partner f'każ li ma jkunx.

ANTHONY ZAMMIT: Mela allura nagħmluha "mal-mara jew mal-partner".

THE CHAIRMAN: Tajjeb.

FREDERICK AZZOPARDI: Fejn qed ngħidu, "Iktar 'l isfel se jitniżżlu s-suġġerimenti li l-esperti u l-Membri tal-Kumitat jidhrilhom li jistgħu jwasslu għal servizzi ..." nistgħu nagħmluha "biex ikollna servizzi aħjar ..."?

THE CHAIRMAN: Nistgħu.

Imma, kieku jien, aktar kont inbiddel il-parti l-oħra u, minflok ngħidu "għal servizzi aħjar fil-qasam tal-vjolenza domestika", ngħidu "fis-servizzi ta' sapport kontra l-vjolenza domestika biex negħlbu l-problema tal-vjolenza domestika."

DR ELAINE BURMINGHAM: Dik diġà semmejniha.

Issa ħalli nkompli naqra:

M'għandux ikun żmien twil ta' stennija biex jinstema' każ il-Qorti.

Għandu jkun hemm stennija massima ta' ftit ġranet, u mhux ta' ftit xhur.

Għandhom jiġu ngaġġati iktar ħaddiema soċjali u psikologi sabiex jaħdmu mal-vittmi ta' vjolenza domestika.

Is-servizz li jingħata lil vittmi ta' vjolenza domestika f'Malta għandu jiġi estiż anke għal Għawdex.

Is-sistema ta' għajnuna legali għandha tiġi riveduta.

Preżentement, biex tingħata għajnuna legali, persuna ma jistax ikollha assi – allura jekk tkun sid ta' dar ma tingħatax għajnuna.

F'ħafna każijiet, il-vittmi ta' vjolenza domestika jkollhom jitilqu mid-dar u ma jkollhomx finanzi biex iqabbdu avukat.

Jekk dan ma jsirx, jiġu f'sitwazzjoni prekarja, għaliex ma jistgħux jieħdu d-drittijiet tagħhom u lanqas jistgħu jmorru lura d-dar f'relazzjoni abbużiva.

Fejn ikun hemm bżonn, għandha tiġi provduta skorta lil vittmi ta' vjolenza domestika."

FREDERICK AZZOPARDI: Fuq il-ħames punt, fejn qed ngħidu fuq Għawdex, naħseb li nistgħu ngħidu li kien hemm enfażi proprju fuq Għawdex għax veru kien hemm impenn fuqha din.

"Saret enfażi mill-Kumitat sabiex is-servizz li jingħata lil vittmi ta' vjolenza domestika f'Malta għandu jiġi estiż ukoll għal Għawdex."

Għandu jingħata taħriġ dwar vjolenza domestika lill-Pulizija kollha, speċjalment dawk li, fiż-żmien meta laħqu pulizija, ma ngħatawx taħriġ bażiku fuq is-suġġett.

Irridu nisħqu fuq is-sensittività tax-xhieda, speċjalment meta dawn ikunu għadhom minuri.

It-tfal għandhom jingħataw il-protezzjoni xierqa jekk ikollhom jixhdu dwar il-ġenituri tagħhom."

Naħseb mhux biss protezzjoni, imma anke għajnuna, għax min jaf minn liema problema u trawma jkunu għaddejjin.

Għandu jiżdied il-valur probatorju tar-rapport li tagħmel il-vittma."

X'inhu dan il-valur probatorju?

DR ELAINE BURMINGHAM: Jekk tkompli taqra, ssib l-ispjegazzjoni.

THE CHAIRMAN: Tajjeb.

"F'numru ta' każijiet, meta l-vittma tirtira l-kwerela, il-Qorti ma tkomplix bil-każ.

Għaldaqstant, għandha tinħoloq sistema fejn, minkejja li l-vittma ma tixhidx, l-istqarrija tal-fatti li tkun tat għandha tibda tkun ġuramentata, u titressaq il-Qorti sabiex il-prosekuzzjoni tkun tista' ssaħħaħ il-każ tagħha."

Sal-lum għadha hekk, hux hekk?

ANTHONY ZAMMIT: Ma jiġri xejn.

THE CHAIRMAN: Ma tibqax volontarja.

Jiġifieri inti qiegħda tgħid li l-prosekuzzjoni kważi xorta qed tiġi sfurzata.

Hux hekk?

DR ELAINE BURMINGHAM: Le, imma hemm sistema .…

FREDERICK AZZOPARDI: Naħseb li kieku nirranġawha ftit biex nispjegaw x'irridu nfissru bil-'valur probatorju'.

THE CHAIRMAN: Qisu l-iStat se jibqa' imexxi l-każ anke mingħajr ...

FREDERICK AZZOPARDI: Għax hawnhekk qed tgħid li mhux fil-każijiet kollha, imma f'numru ta' każijiet.

Jien kont ħadtha li kull min jagħmel dan il-valur probatorju, il-każ tiegħu jieqaf, imma fil-fatt mhuwiex hekk.

ANTHONY ZAMMIT: Imma s'issa, għadha mhijiex hekk.

U allura jaqa' il-każ.

DR ELAINE BURMINGHAM: Le, jista' ma jaqax.

THE CHAIRMAN: F'ħafna każijiet, il-Qorti tieqaf.

U forsi ma jkun hemm ħadd li jkun qed isegwi l-każ.

DR ELAINE BURMINGHAM: U ma jkunx hemm biżżejjed evidenza.

FREDERICK AZZOPARDI: Ma nafx inix korrett, imma jien għandi l-impressjoni li l-każijiet kollha jaqgħu l-Qorti.

Forsi għandi żball jien.

THE CHAIRMAN: Tajjeb.

Issa ħalli nkompli naqra:

Hemm bżonn ta' iktar koperazzjoni bejn il-professjonisti, inklużi l-Pulizija, il-ħaddiema soċjali, il-Qrati, il-Housing Authority, l-ETC u ċ-Childcare Centres."

'Iżjed koperazzjoni' biex jaslu fejn, imma?

ANTHONY ZAMMIT: Naħseb jien li qed jingħad hemmhekk huwa b'mod ħolistiku.

THE CHAIRMAN: Mela nużaw il-kelma "ħolistikament", ħalli niftiehmu aħjar.

DR ELAINE BURMINGHAM: Nistgħu ngħidu mela: "sabiex il-vittmi jingħataw l-għajnuna b'mod ħolistiku."

ANTHONY ZAMMIT: Jew "kull għajnuna meħtieġa".

DR ELAINE BURMINGHAM: "Kull għajnuna tingħata b'mod ħolistiku."

THE CHAIRMAN: Tajjeb.

Għandhom jiġu allokati iktar fondi fil-qasam tal-vjolenza domestika."

Hawnhekk l-istess, kieku jien mhux ngħid, "fil-qasam tal-vjolenza domestika", imma "fil-qasam tal-ħidma kontra l-vjolenza domestika", jew "fil-qasam tas-servizzi kontra l-vjolenza domestika".

DR ELAINE BURMINGHAM: "Fil-qasam tas-servizzi kontra l-vjolenza domestika".

THE CHAIRMAN: Tajjeb.

Mela ħalli nkompli naqra:

"B'mod partikolari, għandu jkun hemm fondi li jintużaw sabiex tingħata protezzjoni lil vittmi li jkollhom imorru l-Qorti sabiex jagħtu x-xhieda tagħhom."

Professjonisti minn oqsma differenti li jaħdmu ma' vittmi ta' vjolenza domestika għandhom ikomplu jitħarrġu.

Għandhom jiġu żviluppati u wżati prattiċi komuni."

"Fl-aħħarnett, jerġa' jiġi enfassizzat il-punt dwar l-edukazzjoni u r-rispett."

La qegħdin nagħtu s-suġġerimenti, tiddejqux tagħtuhom.

La dik kienet id-definizzjoni ta' 'vjolenza domestika', u ċioè li "l-irġiel li jirrispettaw lin-nisa u persuni lejn xulxin", mela ejjew nużawha.

FREDERICK AZZOPARDI: Naħseb li r-rispett reċiproku għandu jkun.

THE CHAIRMAN: Imma l-ewwel nużaw il-kelma "l-irġiel", la d-definizzjoni fil-bidu kienet li l-vjolenza domestika hija kkawżata għax l-irġiel iħossuhom superjuri lejn in-nisa.

Għaldaqstant, fl-edukazzjoni rridu nagħtuha wkoll b'mod spoon fed, u ngħidu li r-rispett irid ikun mgħallem in kwantu tar-raġel lejn il-mara, u mbagħad lejn xulxin.

Issa għandna din il-kwotazzjoni:

"Naħseb li jekk narawha minn dan il-lat, meta inti għandek koppja f'relazzjoni – mhux neċessarjament raġel u mara, imma jistgħu jkunu wkoll tal-istess sess – kien hemm dejjem it-tendenza li jkun hemm the dominant person and the one who's being dominated.

Jekk indaħħlu rispett uman, inżidu dan ir-rispett uman, nedukaw lil dawn il-persuni – u qed nuża l-kelma "edukazzjoni" apposta – fir-rispett uman lejn xulxin, id-diskrepanza bejn id-dominated and the one who's dominating se tonqos, u allura kważi mbagħad hemmhekk tinqata' il-vjolenza domestika."

Jien kont indaħħal punt ieħor hawnhekk, fejn nistgħu ngħidu li aktar ma naħdmu għat-tisħiħ tal-familja, aktar nistgħu nkunu qegħdin nillimitaw il-każijiet tal-vjolenza domestika.

Min-naħa l-oħra, ma nistgħux nibqgħu nittolleraw li jkollna familji li ma jinfirdux biex ma tkunx irrappurtata l-vjolenza domestika …

Jien naħseb li llum, it-tendenzi li jkollok l-għajnuna legali li tagħti parir, kemm lill-mara biex tirrapporta l-vjolenza domestika, kemm jekk ikun hemm u kemm jekk le, u kemm ir-raġel, biex jirrapporta vjolenza domestika, ikun hemm jew ma jkunx hemm, qiegħda ttella' iktar in-numru ta' rapporti fuq il-vjolenza domestika.

Bħalma, pereżempju, qed jinqala' l-każ li jkun hemm rappurtat vjolenza sesswali fuq it-tfal, anke jekk dan ma jkunx minnu, imma qiegħed jiġi rappurtat daqs li kieku qed ikun hemm.… Orrajt, mela ma nżidu xejn aktar.

Min-naħa tiegħi nitlob lil Dr Burmingham sabiex tagħmel il-korrezzjonijiet li tlabniha tagħmel illum, u mbagħad inressquhom f'laqgħa oħra biex ir-rapport ikun approvat.

Sadanittant, jekk hawn xi ħadd minnkom li jrid jagħmel xi korrezzjonijiet oħra, aħna se nirrispettaw it-talba tiegħu, dejjem jekk dawn il-korrezzjonijiet ikunu milqugħa u jkunu b'tali mod li ntejbu dan ir-rapport.

Hawn xi ħadd li jrid iżid xi ħaġa oħra?

Mela, naġġorna l-laqgħa għal data oħra li tiġi mħabbra aktar 'il quddiem.

Nirringrazzjakom.

Fid-9.00 p.m., il-Kumitat aġġorna għal data li għandha tiġi kkomunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 134

It-Tlieta, 05 ta' Ġunju, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.40 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Frederick Azzopardi, l-Onor Anthony Zammit u l-Onor.

Dr Elaine Burmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nru. 132 li saret nhar It-Tlieta, 22 ta' Mejju, 2012 ġew konfermati.

Il-Minuti tal-Laqgħa Nru. 133 li saret nhar it-Tlieta, 29 ta' Mejju, 2012 ġew konfermati.

DISKUSSJONI U APPROVAZZJONI TAL-GĦAXAR RAPPORT TAL-KUMITAT dwar l-Affarijiet Soċjali intitolat "Vjolenza Domestika." - KONTINWAZZJONI

Iċ-Chairman kompla jaqra minn paġna 10 tar-rapport imħejji minn Dr Elaine Birmingham, Research Analyst mal-Kumitat dwar l-Affarijiet Soċjali, u fejn kien meħtieġ iddaħħlu l-emendi proposti mill-membri tal-kumitat wara li kien hemm qbil.

Wara li jsiru l-korrezzjonijiet meħtieġa se jiġi ppreżentat ir-rapport rivedut lill-Membri tal-Kumitat.

Wara kien hemm diskussjoni.

Fid-21.00 p.m. il-Kumitat aġġorna għal data li għandha tiġi kkomunikata iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru. 9

It-Tlieta, 12 ta' Ġunju 2012 fis-7:00pm

L-Onor Jean Pierre Farrugia, President tal-Kumitat dwar l-Affarijiet tal-Familja, javża li l-Kumitat se jiltaqa' nhar it-Tlieta, 12 ta' Ġunju, 2012 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

L-Aġenzija Appoġġ u l-kuntatti li għandha ma' aġenziji li huma bbażati fil-komunità.

Affarijiet oħra.


KUMITAT PERMANENTI DWAR L-AFFARIJIET tal-Familja

LAQGĦA NRU 9

It-Tlieta, 12 ta' Ġunju, 2012

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-7:05 p.m.

L-Onor Jean Pierre Farrugia, President tal-Kumitat, ippresieda.

Preżenti wkoll kien hemm l-Onor Joseph Falzon.

Il-President tal-Kumitat qal it-talba.

Fuq punt imqajjem mill-Onor Jean Pierre Farrugia il-Kumitat qabel li l-minuti għandhom jiġu emendati kif ġej:

Minflok il-kliem "Wara kien hemm diskussjoni." għandhom jidħlu l-kliem "Wara diskussjoni, kien hemm ftehim li l-protokoll tad-Dipartiment tar-Reġistru Pubbliku jiġi rivedut, wara li wieħed jistudja il-modi kif wieħed ikun jista' volontarjament ikollu korsijiet ta' informazzjoni dwar iż-żwieġ ċivili f'pajjiżna."

Il-Minuti tal-Laqgħa Nr.

8, li saret nhar it-Tlieta 22 ta' Mejju 2012, ġew konfermati.

Il-Kumitat ta l-permess sabiex cameraman ta' stazzjon lokali jkun jista' jieħu filmat tal-ewwel parti tal-laqgħa.

Il-Kumitat stieden lis-Sinj Sina Buġeja Kap Eżekuttiv tal-Fondazzjoni għas-Servizz tal-Ħarsien Soċjali fejn tat tagħrif dwar l-Aġenzija Appoġġ u s-servizzi li jingħataw mill-Aġenziji Sedqa u Sapport.

Wara saru mistoqsijiet mill-Kumitat lis-Sinjura Graziella Castillo Service Manager Aġenzija Appoġġ u lis-Sinj Remenda Borg Grech Service Area Leader mill-Kumpless tal-Kottonera.

Fost oħrajn ġie diskuss l-Early Interventions, il-kuntatti li għandhom units differenti tal-Aġenzija ma' entitajiet li hemm fil-komunità u l-kuntatti li jeżistu ma' youth groups u football nurseries fil-lokalitajiet.

Wara kien hemm diskussjoni.

Fid-9:00 p.m. il-Kumitat ikkonkluda fuq dan is-suġġett u aġġorna għal data li għandha titħabbar iktar tard.

SKRIVANA TAL-KUMITAT

PRESIDENT TAL-KUMITAT